Sigurlaug R. Sævarsdóttir: framkvæmdastjóri Félags viðskiptafræðinga og hagfræðinga

Félag viðskiptafræðinga og hagfræðinga (FVH) er framsækið og virt fagfélag háskóla¬menntaðs fólks á sviði viðskipta- og hagfræða og má rekja sögu félagsins allt aftur til ársins 1938. Viðskipta- og hagfræðingar á Íslandi eru stór hópur fólks, sem getur haft mikinn slagkraft en félagið er farvegur fyrir hagsmunamál þessa hóps. Meðal þess sem FVH sinnir, er að viðhalda fagþekkingu með ýmiss konar fræðslu og endurmenntun, hlúa að kjörum viðskipta- og hagfræðinga með árlegri kjarakönnun og bjóða upp á vettvang til að efla tengsl félagsmanna.

Sigurlaug segir starf sitt vera fjölbreytt og skemmtilegt. Það felst m.a. í daglegum rekstri, undirbúningi fræðsluviðburða, setu í stjórn og nefndum á vegum félagsins og samskiptum við félagsmenn. Sigurlaug hóf störf hjá FVH í desember sl. og hófst þá handa við undirbúning og skipulag stærsta viðburðar félagsins á ári hverju, „Íslenska þekkingardagsins“, með ráðstefnu og verðlaunaafhendingu, sem hún segir hafa verið mikla vinnu en skemmtilega.

„Í síðustu viku kynntum við niðurstöður nýrrar kjarakönnunar, en kjarakönnun FVH hefur mikla þýðingu fyrir alla viðskipta- og hagfræðinga þar sem hún er helsti gagnagrunnur þeirra um kjör, vinnu¬fyrirkomulag og vinnutíma. Þessa dagana vinn ég að því að koma blaðinu Kjarahag út en niðurstöður kjarakönnunarinnar eru meðal efnis þar. Einnig er ég að kynna ítarlega greiningarskýrslu til fyrirtækja en það er ekki síður gagnlegt fyrir fyrirtæki eins og félagsmenn að fylgjast vel með launaþróun innan stéttarinnar og greina hvar þau standa miðað við markaðinn. Mörg áhugaverð verkefni eru framundan, stefnumótun og gerð áætlunar fyrir næsta vetur, rafrænt félagatal, ensk-íslensk atvinnulífsorðabók og fleiri áhugaverð og metnaðarfull verkefni.“

Sigurlaug á þrjú börn. „Dóttirin er menntaskólanemi og hefur verið tæpt ár sem skiptinemi í Paraguay og er væntanleg heim í byrjun júlí. Eldri sonurinn var að ljúka fyrsta ári í menntaskóla og sá yngri fyrsta ári í grunnskóla.“

Það hafði lengi blundað í Sigurlaugu áhugi á því að hefja háskólanám. Það skref tók hún haustið 2002 og þegar hún var einu sinni byrjuð var erfitt að stoppa. Hún bjó á Bifröst ásamt börnunum sínum í þrjú ár og vann á sumrin hjá Kaupþingi í Borgarnesi. Síðan fluttist fjölskyldan aftur í Kópavoginn og Sigurlaug hóf meistaranám í heilsuhagfræði við Háskóla Íslands, lauk því á rúmu ári og hafði þá nýlega hafið meistaranám í mannauðsstjórnun sem hún lauk einnig á rúmu ári. Þetta voru því þrjár útskriftir á tæplega tveimur og hálfu ári:

„Eins og gefur að skilja hef ég ekki haft mikinn tíma fyrir áhugamál síðustu árin önnur en námið og börnin og síðan starfið og börnin. Annars hef ég áhuga á ferðalögum og útiveru. Golf-iðkun er eitthvað sem mig langar til að gefa mér tíma til að sinna.

Um miðjan júlí ætlum við fjölskyldan að fara í langþráða útskriftarferð til Danmerkur og Póllands. Við förum fyrst til Kaupmanna¬hafnar og verðum síðan í nágrenni Gdansk m.a. við Sopot ströndina í Póllandi.“

Nafn: Sigurlaug R. Sævarsdóttir.

Fæðingarstaður: Reykjavík, 7. október 1962.

Foreldrar: Sævar Sigurjónsson (látinn) og Ósk Elín Jóhannesdóttir.

Börn: Hildur Inga, 19 ára, Sævar Örn, 16 ára og Gísli Már, 7 ára.

Menntun: BSc í viðskiptafræði frá Háskólanum á Bifröst, MSc í heilsuhagfræði frá Háskóla Íslands og MA í mannauðsstjórnun frá sama skóla.